ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2001/97 υποβολή: Glyn Ford (PSE) προς την Επιτροπή (9 Iουνίου 1997)

Θέμα: Επισιτιστική βοήθεια στη Βόρεια Κορέα

Ποια είναι η θέση της Επιτροπής όσον αφορά την επισιτιστική βοήθεια προς τη Βόρεια Κορέα;

Απάντηση του Sir Leon Brittan εξ ονόματος της Επιτροπής (4 Ιουλίου 1997)

Σύμφωνα με το Παγκόσμιο Επισιτιστικό Πρόγραμμα (ΠΕΠ) των Ηνωμένων Εθνών και τον Οργανισμό Επισιτισμού και Γεωργίας των Ηνωμένων Εθνών (FAO), η Βόρεια Κορέα είναι μια χώρα με μεγάλο διαρθρωτικό έλλειμμα ειδών διατροφής και ανεπαρκείς πόρους για να εισαγάγει τα απαιτούμενα είδη διατροφής για τον πληθυσμό της. Η σοβαρότητα της κατάστασης επικυρώθηκε από ανεξάρτητους εμπειρογνώμονες, που επισκέφθηκαν τη Βόρεια Κορέα τον Μάρτιο εξ ονόματος της Επιτροπής.

Στις 23 Μαΐου 1997, η Επιτροπή ως εκ τούτου προώθησε ένα σημαντικό πακέτο επισιτιστικής βοήθειας αξίας 46,3 εκ. ECU (περίπου 155.000 τόνοι) στηρίζοντας τα θύματα της πείνας. Από αυτή την ποσότητα, 65.000 τόννοι προϊόντων επισιτιστικής βοήθειας διατέθηκαν στο ΠΕΠ ως απάντηση στην έκκληση που έγινε τον Απρίλιο του 1997 για 203.000 τόνους. Οι υπόλοιποι 90.000 τόνοι προϊόντων επισιτιστικής βοήθειας θα παραδοθούν απευθείας από την Επιτροπή στη Βόρεια Κορέα, όπου θα τους διαχειριστεί το ΠΕΠ, και θα διανεμηθούν ελεγχόμενοι από μια ανεξάρτητη ομάδα τεχνικής βοήθειας που χρηματοδοτείται από την Κοινότητα. Η Επιτροπή προετοιμάζει επίσης ένα ξεχωριστό πρόγραμμα διατροφής για παιδιά σε συνεργασία με το ταμείο των Ηνωμένων Εθνών για τα παιδιά, και μέτρα για τη στήριξη της δημόσιας υγείας. Πριν απο αυτή την απόφαση, η Κοινότητα έχει ήδη αναλάβει υποχρέωση για περίπου 10 εκ. ECU για ανθρωπιστική συνδρομή και επισιτιστική βοήθεια ήδη από το 1995.

Το πακέτο βοήθειας που προωθήθηκε πρόσφατα προετοιμάστηκε από την Επιτροπή για καθαρά ανθρωπιστικούς λόγους και παραδίδεται μέσω πολυμερών υπηρεσιών και μη κυβερνητικών οργανώσεων.
ΓΡΑΠΤΗ ΕΡΩΤΗΣΗ E-2041/97 υποβολή: Bill Miller (PSE) προς την Επιτροπή (13 Iουνίου 1997)

Θέμα: Καθεστώς φιλανθρωπικού σωματείου

Σχεδιάζει η Επιτροπή να θεσπίσει ευρωπαϊκή νομοθεσία σχετικά με τα κριτήρια για το καθεστώς φιλανθρωπικού σωματείου;

Κοινή απάντηση του κ. Παπουτσή εξ ονόματος της Επιτροπής στις γραπτές ερωτήσεις E-2041/97 και E-2043/97 (15 Ιουλίου 1997)

Η Επιτροπή δεν προτίθεται να προωθήσει κοινοτική νομοθεσία που θα αφορά ειδικά τη δημιουργία ενός πανευρωπαϊκού μητρώου φιλανθρωπικών ιδρυμάτων ή τη θέσπιση κοινών κριτηρίων για την καταχώρηση αυτών των ιδρυμάτων στα κράτη μέλη.

Οπωσδήποτε, για να βοηθήσει τα ιδρύματα που ενεργούν εκτός των εθνικών τους συνόρων, χωρίς να κάνει διάκριση ως προς το αν έχουν φιλανθρωπικό η οιονδήποτε άλλο σκοπό γενικού ή ειδικού ενδιαφέροντος, η Επιτροπή υπέβαλε στο Συμβούλιο πρόταση κανονισμού σχετικά με το καταστατικό μιας ευρωπαϊκής μη κερδοσκοπικής ένωσης κοινής ωφελείας ((Τροποποιημένη πρόταση κανονισμού του Συμβουλίου (ΕΟΚ) περί του καταστατικού μιας ευρωπαϊκής μη κερδοσκοπικής ένωσης ή ιδρύματος κοινής ωφελείας, ΕΕ C 236 της 31.8.1993. )). Με την πρόταση αυτή απαιτείται από τα κράτη μέλη πρώτα, να διασφαλίζουν ότι παρέχεται πλήρης ικανότητα προς δικαιοπραξία σε όλες τα ευρωπαϊκά μη κερδοσκοπικά ιδρύματα που έχουν συσταθεί σύμφωνα με τον κανονισμό και κατά δεύτερον ότι δημοσιεύεται στην Επίσημη Εφημερίδα αγγελία με την οποία δηλώνεται η συγκρότηση ευρωπαϊκής ένωσης σε ένα κράτος μέλος και θα παρέχονται πληροφορίες ως προς την ταυτότητά της.
ΓΡΑΠΤΗ ΕΡΩΤΗΣΗ E-2417/97 υποβολή: Laura De Esteban Martin (PPE) προς την Επιτροπή (11 Iουλίου 1997)

Θέμα: Πρόγραμμα Med-Campus

Μπορεί η Επιτροπή να μας διευκρινίσει πώς χρησιμοποιείται το κονδύλιο του προϋπολογισμού που προορίζεται για τη χρηματοδότηση, μεταξύ άλλων, του προγράμματος Med-Campus;

Μπορεί, επίσης, να μας αναφέρει ποιά συγκεκριμένα σχέδια χρηματοδοτήθηκαν από το εν λόγω κονδύλιο κατά την τελευταία περίοδο;

Απάντηση του κ. Marin εξ ονόματος της Επιτροπής (31 Ιουλίου 1997)

Πριν από την αναστολή των προγραμμάτων αποκεντρωμένης συνεργασίας που αποφάσισε η Επιτροπή στα τέλη του 1995 μετά από την ειδική έκθεση 1/96 του Ελεγκτικού Συνεδρίου ((ΕΕ C 240 της 19.8.1996. )), το πρόγραμμα Med-Campus συγχρηματοδότησε για το ακαδημαϊκό έτος 1994-1995, 103 προγράμματα διαπανεπιστημιακής συνεργασίας, ο κατάλογος των οποίων αποστάλθηκε απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.

43 προγράμματα αφορούσαν την οικονομική ανάπτυξη, 27 το περιβάλλον, 21 τη διαχείριση και 12 τον πολιτισμό.

Η πρόταση χρηματοδότησης που υιοθέτησε το 1994 η Επιτροπή, μετά από ευνοϊκή γνώμη της επιτροπής Med, αφορούσε 8,9 εκ. ECU βάσει της μη επιστρεπτέας βοήθειας που λαμβάνεται από το κονδύλιο του προϋπολογισμού Β7-4080 με τίτλο «Ενέργειες για την πολυμερή και περιφερειακή ή υποπεριφερειακή συνεργασία στην Ευρώπη.»

Το πρόγραμμα Med-Campus θα αρχίσει μέσα στο τελευταίο τρίμηνο του 1997.
ΓΡΑΠΤΗ ΕΡΩΤΗΣΗ E-2045/97 υποβολή: Philippe Monfils (ELDR) προς την Επιτροπή (13 Iουνίου 1997)

Θέμα: Παράνομο εμπόριο πολιτιστικών αγαθών

Εδώ και πολλά χρόνια η σήμανση αποτελεί ένα από τα μέσα καταπολέμησης του παράνομου εμπορίου πολιτιστικών αγαθών.

Έχουν ήδη γίνει πολλές εκθέσεις και εργασίες πάνω σ' αυτή τη μέθοδο.

Η Επιτροπή σκοπεύει να πραγματοποιήσει κάποια μελέτη επί του θέματος προκειμένου να αποφανθεί επί της αξιοπιστίας της μεθόδου της σήμανσης των πολιτιστικών αγαθών;

Απάντηση του κ. Oreja εξ ονόματος της Επιτροπής (23 Ιουλίου 1997)

Η Επιτροπή παρατηρεί ότι η ερώτηση αυτή ταυτίζεται με τη γραπτή ερώτηση υπ' E-1631/97 ((βλέπε σελίδα 66 )) την οποία είχε υποβάλει το Αξιότιμο Μέλος του Κοινοβουλίου.

Κατά συνέπεια η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντηση που έχει ήδη δοθεί στην εν λόγω ερώτηση.
ΓΡΑΠΤΗ ΕΡΩΤΗΣΗ P-2367/97 υποβολή: Carles-Alfred Gasςliba i Bφhm (ELDR) προς την Επιτροπή (1 Iουλίου 1997)

Θέμα: Έλεγχοι σε ισπανικά και ιταλικά εμπορεύματα εκ μέρους των γαλλικών τελωνειακών αρχών

Στις 16 Ιανουαρίου 1997, ισπανικό φορτηγό αυτοκίνητο με το ρυμουλκούμενό του, καθώς και το φορτίο του αποτελούμενο από ανταλλακτικά αυτοκινήτων, κρατήθηκε από τις γαλλικές τελωνειακές αρχές στα ισπανογαλλικά σύνορα. Όλα τα ανταλλακτικά για επισκευές αυτοκινήτων, κατασκευασθέντων από γαλλικές εταιρείες, κατασχέθηκαν ως πλαστά. Όλα τα εν λόγω ανταλλακτικά είχαν κατασκευασθεί νομίμως στην Ισπανία και προορίζονταν για πώληση στην Ιταλία, όπου μπορούν να αγοράζονται και να πωλούνται νομίμως. Κανένα από τα εν λόγω ανταλλακτικά δεν προοριζόταν για πώληση στη Γαλλία.

Στις 7 Φεβρουαρίου υποβλήθηκε, εξ ονόματος των ζημιουμένων επιχειρήσεων, επίσημη αναφορά στην Ευρωπαϊκή Επιτροπή για να ληφθούν επειγόντως τα απαραίτητα μέτρα ώστε να σταματήσει επί τέλους η παραβίαση της κοινοτικής νομοθεσίας όσον αφορά την ελεύθερη κυκλοφορία των εμπορευμάτων εντός της Ευρωπαϊκής Ένωσης. Από τότε που κατατέθηκε η ανωτέρω διαμαρτυρία στην Ευρωπαϊκή Επιτροπή, οι γαλλικές αρχές έχουν κατασχέσει τρία νέα φορτία ανταλλακτικών αυτοκινήτου, τα οποία διαμετακομίζονταν μεταξύ Ισπανίας και Ιταλίας, καθώς και άλλα εμπορεύματα υπό διαμετακόμισιν μεταξύ Ιταλίας και Ολλανδίας και μεταξύ Ισπανίας και Κροατίας (το τελευταίο αυτό περιστατικό συνέβη στις 4 του τρέχοντος Ιουνίου).

Μπορεί η Ευρωπαϊκή Επιτροπή να ενημερώσει το Ευρωπαϊκό Κοινοβούλιο σχετικά με τα μέτρα που έχει λάβει, μετά την εν λόγω επίσημη διαμαρτυρία, για να σταματήσει αυτή η σοβαρή παρεμπόδιση της ελεύθερης κυκλοφορίας εμπορευμάτων εντός της Ευρωπαϊκής Ένωσης;

Απάντηση του κ. Monti εξ ονόματος της Επιτροπής (30 Ιουλίου 1997)

Κατόπιν πολλών καταγγελιών εκ μέρους οικονομικών φορέων σχετικά με τους ελέγχους και τις κατασχέσεις ανταλλακτικών αυτοκινήτων οχημάτων τα οποία κατασκευάζονται στην Ισπανία εκ μέρους των γαλλικών τελωνειακών αρχών, η Επιτροπή ζήτησε τις παρατηρήσεις των γαλλικών αρχών.

Η απάντηση εκ μέρους των γαλλικών αρχών αυτή τη στιγμή είναι υπό εξέταση. Η Επιτροπή θα αποφανθεί προσεχώς σχετικά με την ενδεχόμενη κίνηση της διαδικασίας που προβλέπεται βάσει του άρθρου 169 της συνθήκης ΕΚ. Οι καταγγέλοντες ενημερώθηκαν επίσης για την απάντηση των γαλλικών αρχών και καλούνται να υποβάλλουν σχόλια.
ΓΡΑΠΤΗ ΕΡΩΤΗΣΗ E-1765/97 υποβολή: Marialiese Flemming (PPE) προς την Επιτροπή (27 Μαΐου 1997)

Θέμα: Απαγόρευση της εκτροφής πουλερικών σε συστοιχίες κλωβών

Ποιες προσπάθειες καταβλήθηκαν από την Επιτροπή ώστε να αναβαθμιστεί η προστασία των ζώων και ιδίως των πουλερικών με την εκπόνηση ενιαίας νομοθεσίας για την προστασία των ζώων σε συνδυασμό με τις εθνικές προδιαγραφές; Αναλαμβάνονται πρωτοβουλίες από την Επιτροπή για την επιβολή ενιαίων όρων ανταγωνισμού ώστε οι καταναλωτές οι οποίοι τάσσονται γενικά υπέρ της σωστής μεταχείρισης των ζώων να μην υποχρεούνται στην πράξη να καταφεύγουν σε ευτελή προϊόντα; Από ποια χρονική στιγμή έχουν ληφθεί μέτρα για τον τερματισμό της κακής μεταχείρισης των ζώων, συγκεκριμένα με την καθιέρωση πανευρωπαϊκών κανονισμών που να απαγορεύουν την εκτροφή των πουλερικών σε συστοιχίες κλωβών;

Απάντηση του κ. Fischler εξ ονόματος της Επιτροπής (18 Ιουνίου 1997)

Η Κοινότητα έχει δραστηριοποιηθεί στον τομέα της νομοθεσίας που αφορά την καλή διαβίωση των εκτρεφόμενων ζώων. Μια σειρά από οδηγίες διέπουν τις συνθήκες εκτροφής ορνίθων, χοίρων και μόσχων σε συστοιχίες κλωβών, την προστασία των ζώων κατά την μεταφορά και τις συνθήκες κατά τη σφαγή των ζώων. Οι οδηγίες αυτές, αν και πρωταρχικά απευθύνονται στη βελτίωση των προτύπων καλής μεταχείρισης, αποσκοπούν επίσης στη βελτίωσή τους κατά τρόπο που δεν στρεβλώνει την λειτουργία των εν λόγω αγορών, ιδίως τον ανταγωνισμό στους τομείς αυτούς.

Όσον αφορά την πρόοδο προς την αναβάθμιση των ελάχιστων κοινοτικών προτύπων, το Αξιότιμο Μέλος του Κοινοβουλίου παραπέμπεται στην απάντηση της Επιτροπής στην γραπτή ερώτηση αριθ. 3488/96 του κ. Gahrton ((ΕΕ C 186 της 18.6.1997, σελ. 97. )).
ΓΡΑΠΤΗ ΕΡΩΤΗΣΗ E-1973/97 υποβολή: Reimer Bφge (PPE) προς την Επιτροπή (9 Iουνίου 1997)

Θέμα: Εισαγωγή κυνηγετικών τροπαίων από τρίτες χώρες

Ποιές κοινοτικές διατάξεις υπάρχουν σχετικά με την εισαγωγή κυνηγετικών τροπαίων από τρίτες χώρες;

Εφαρμόζονται οι εν λόγω κοινοτικές διατάξεις κατά τον ίδιο τρόπο σε όλα τα κράτη μέλη;

Μπορεί να επιβεβαιώσει η Επιτροπή αν υπάρχουν στα διάφορα κράτη μέλη εξαιρέσεις για την εισαγωγή κυνηγετικών τροπαίων σε σχέση με την οδηγία περί προστασίας από τις επιζωοτίες; Εάν ναί, ποιές είναι αυτές οι εξαιρέσεις και επί πόσο χρονικό διάστημα θα ισχύουν ακόμη;

Απάντηση της κας Bjerregaard εξ ονόματος της Επιτροπής (2 Ιουλίου 1997)

Η καθιέρωση στην Κοινότητα θηρευτικών επάθλων διέπεται από τις διατάξεις του κανονισμού του Συμβουλίου)ΕΚ) αριθ. 338/97 της 9ης Δεκεμβρίου 1996 για την προστασία της άγριας πανίδας και χλωρίδας μέσω της ρύθμισης των αντιστοίχων εμπορικών δραστηριοτήτων ((ΕΕ L 61 της 3.3.1997 )) και των κανονισμών της Επιτροπής (ΕΚ) αριθ. 938/97 και 939/97 της 26ης Μαΐου 1997 ((ΕΕ L 140 της 30.5.1997 )) σχετικά με την εφαρμογή του ως άνω κανονισμού του Συμβουλίου. Οι κανονισμοί αυτοί ετέθησαν σε ισχύ την 1η Ιουνίου 1997 και αντικαθιστούν τους κανονισμούς (ΕΟΚ) αριθ. 3626/82 ((ΕΕ L 384 της 31.12.1982 )) και 3418/83 ((ΕΕ L 344 της 7.12.1983 )) που ίσχυαν από 1ης Ιανουαρίου 1984.

Η Επιτροπή δεν έχει υπόψη της διαφορές στην εφαρμογή των κανονισμών αυτών εκ μέρους των κρατών μελών.

Όσον αφορά την υγεία των ζώων, στο παράρτημα Ι, κεφάλαιο 13 της οδηγίας του Συμβουίου 92/118/ΕΟΚ όπως τροποποιήθηκε με την απόφαση της Επιτροπής 94/466/ΕΚ ((ΕΕ L 190 της 26.7.1994 )), θεσπίζονται όροι για την καθιέρωση θηρευτικών επάθλων. Βάσει της οδηγίας αυτής, ενεκρίθη απόφαση της Επιτροπής 96/500/ΕΚ για τη θέσπιση ζωοϋγειονομικών όρων σχετικά με την πιστοποίηση ή την επίσημη δήλωση που κρίνονται απαραίτητες για την εισαγωγή κυνηγετικών τροπαίων πτηνών και οπληφόρων ζώων τα οποία δεν έχουν υποβληθεί σε πλήρη ταρίχευση και προέρχονται από τρίτες χώρες ((ΕΕ L 203 της 13.8.1996 )).

Ως εκ τούτου από 1ης Ιανουαρίου 1997 τα κράτη μέλη θα εγκρίνουν την εισαγωγή κυνηγετικών τροπαίων από τρίτες χώρες μόνο εφόσον αυτά συνοδεύονται από το εγκεκριμένο πιστοποιητικό ή τις επίσημες δηλώσεις που καθορίζει η κοινοτική νομοθεσία. Δεν επιτρέπεται ουδεμία διμερής απόκλιση από αυτούς τους ζωουγειονομικούς κανόνες μετά από την ως άνω ημερομηνία.
ΓΡΑΠΤΗ ΕΡΩΤΗΣΗ E-1995/97 υποβολή: Jannis Sakellariou (PSE) προς την Επιτροπή (9 Iουνίου 1997)

Θέμα: Χρησιμοποίηση των πιστώσεων του προγράμματος ΜΕDΑ, 1996

1. Μπορεί να γνωστοποιήσει η Επιτροπή πόσες πιστώσεις διατέθηκαν από το πρόγραμμα ΜΕDΑ κατά το έτος 1996; Ποιά ήταν η σχετική νομική βάση; Μπορεί να αναφέρει τους λόγους για τους οποίους δεν διατέθηκαν, ενδεχομένως, ορισμένα επί μέρους ποσά;

2. Μπορεί η Επιτροπή να δώσει συγκεκριμένα στοιχεία για το ποιές χώρες και κατά πόσον επωφελήθηκαν των πιστώσεων που χορηγήθηκαν από το πρόγραμμα ΜΕDΑ;

Απάντηση του κ. Marin εξ ονόματος της Επιτροπής (15 Ιουλίου 1997)

1. Το 1996, το κονδύλιο του προϋπολογισμού Β7-410 (ΜΕDA) διέθετε 403 εκ. ECU σε πιστώσεις αναλήψεων υποχρεώσεων και 202 εκ. ECU σε πιστώσεις πληρωμών. Η νομική βάση αυτού του κονδυλίου του προϋπολογισμού είναι ο κανονισμός (ΕΚ) αριθ. 1488/96 που υιοθετήθηκε από το Συμβούλιο στις 23 Ιουλίου 1996 ((ΕΕ L 189, της 30.7.1996. )). Ένα αρνητικό αποθεματικό 200 εκ. ECU, που εγγραφόταν στον προϋπολογισμό του 1996, δεν διατέθηκε με απόφαση της αρμόδιας επί του προϋπολογισμού αρχής κατόπιν απόρριψης των προτάσεων για μεταφορές κονδυλίων που υπέβαλε η Επιτροπή.

Το ποσό εκτέλεσης των πιστώσεων αναλήψεων υποχρεώσεων που διατίθενται από το κονδύλιο Β7-410 ήταν 100% και εκείνο των πιστώσεων πληρωμών 77% και αυτό παρά την όψιμη υιοθέτηση της νομικής βάσης τον Ιούλιο.

2. Οι επιλέξιμοι εταίροι του προγράμματος MEDA είναι η Αλγερία, η Κύπρος, η Αίγυπτος, το Ισραήλ, η Ιορδανία, ο Λίβανος, η Μάλτα, το Μαρόκο, η Συρία, η Τυνησία, η Τουρκία και η Παλαιστινιακή Αρχή. Ο κανονισμός (ΕΚ) αριθ. 1488/96 δεν προβλέπει την χορήγηση συγκεκριμένου ποσού ανά εταίρο, αλλά έναν γενικό χρηματοδοτικό προγραμματισμό που αναφέρει το ποσό των εθνικών ενδεικτικών προγραμμάτων και του περιφερειακού ενδεικτικού προγράμματος.
ΓΡΑΠΤΗ ΕΡΩΤΗΣΗ E-1781/97 υποβολή: Manuel Porto (PPE) προς την Επιτροπή (27 Μαΐου 1997)

Θέμα: Μονόπλευρη παραχώρηση στο πλαίσιο της Συμφωνίας του Γύρου της Ουρουγουάης

Το διεθνές εμπόριο πρέπει να βασίζεται σε σαφώς προκαθορισμένους και εφαρμοζόμενους κανόνες διότι μόνο υπ' αυτές τις προϋποθέσεις δύνανται οι οικονομικοί παράγοντες να προγραμματίζουν με ασφάλεια τις δραστηριότητές τους.

Όλως ιδιαιτέρως, κατά το γύρο της Ουρουγουάης, οι χώρες της Ευρωπαϊκής Ένωσης κατέβαλλαν, μεγάλες προσπάθειες για άνοιγμα όσον αφορά τις εισαγωγές στον τομέα της κλωστοϋφαντουργίας και των ειδών ένδυσης και τούτο παρόλον ότι ήταν γνωστό πως διεκυβεύοντο πολλές εκατοντάδες χιλιάδων θέσεις απασχόλησης. Για το λόγο αυτό συμφωνήθηκε μία σταδιακή διαδικασία, ούτως ώστε να υπάρξουν προοπτικές για τις αναγκαίες αναδιαρθρώσεις και μετατροπές.

Πως εξηγείται όμως τώρα η υποχώρηση ως προς αυτό το οποίο ήδη είχε εξασφαλισθεί;

Συγκεκριμένα δε, πως εξηγείται το γεγονός ότι η μία πλευρά εδέχθη να μη τηρηθεί μία συμφωνία, με αποτέλεσμα να ζημιωθούν χώρες και περιφέρειες από τις πλέον άπορες, αποσκοπώντας σε ορισμένα πλεονεκτήματα για τις εξαγωγές από χώρες και περιφέρειες πλέον εύπορες;

Απάντηση του Sir Leon Brittan εξ ονόματος της Επιτροπής (18 Ιουνίου 1997)

Η Επιτροπή συνάντησε δυσκολίες στον καθορισμό των ειδικών περιπτώσεων της ισχυριζόμενης μη συμφωνίας με την συμφωνία του Γύρου της Ουρουγουάης, στην οποία αναφέρεται το Αξιότιμο Μέλος του Κοινοβουλίου. Εάν, ωστόσο, η ερώτηση αφορά τον κανονισμό του Συμβουλίου (ΕΚ) αριθ. 824/97 της 29ης Απριλίου 1997 που τροποποιεί τον κανονισμό (ΕΟΚ) αριθ. 3030/93 σχετικά με τους κοινούς κανόνες για εισαγωγές ορισμένων κλωστοϋφαντουργικών προϊόντων από τρίτες χώρες ((ΕΕ L 119/97 της 8.5.1997 )), και τους λόγους που οδήγησαν την Επιτροπή να προτείνει τον κανονισμό αυτό, η Επιτροπή θα ήθελε να παραπέμψει το Αξιότιμο Μέλος του Κοινοβουλίου στην απάντηση που έδωσε στη γραπτή ερώτηση αριθ. 218/97 του κ. Νovo ((EE C 217 της 17.7.1997 )).
ΓΡΑΠΤΗ ΕΡΩΤΗΣΗ E-1756/97 υποβολή: Josι Valverde Lσpez (PPE) προς την Επιτροπή (27 Μαΐου 1997)

Θέμα: Προτάσεις για τον τομέα των οδικών μεταφορών

Η κρίσιμη κατάσταση την οποία δημιούργησαν οι κινητοποιήσεις του τομέα των μεταφορών στή Γαλλία πρό καιρού και στην Ισπανία τον περασμένο Φεβρουάριο, ανάγκασαν τον Επίτροπο Kinnock να εκφράσει την ανησυχία του. Ακόμη, η Διεθνής Ένωση Οδικών Μεταφορών (IRU) απαίτησε την άμεση καταβολή αποζημιώσεων και «την άμεση επάνοδο σε κανονικές συνθήκες οδικής κυκλοφορίας».

Θα μπορούσε η Επιτροπή να αναφέρει ποιές προτάσεις επεξεργάζεται ώστε στό μέλλον να αποφευφχθεί η δημιουργία παρόμοιων καταστάσεων και εάν η IRU έχει υποβάλει τις δικές της προτάσεις και αναλαμβάνει δεσμεύσεις όσον αφορά την υπεύθυνη συμπεριφορά των μελών της;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-1756/97 και P-1959/97 (18 Ιουνίου 1997)

Η Επιτροπή δεν διαθέτει ουσιαστικό νομικό δικαίωμα ή δυνατότητες παρέμβασης σε διαφωνίες που παρατηρούνται σε εθνικό επίπεδο μεταξύ εργοδοσίας και εργαζομένων, εκτός από τις περιπτώσεις κατά τις οποίες ένα κράτος μέλος αποδεδειγμένα θεωρείται ότι παραμελεί τα καθήκοντα συμμόρφωσής του προς τις υποχρεώσεις που απορρέουν από τη Συνθήκη ΕΚ. Ανάλογο καθήκον φυσικά συνιστά η εξασφάλιση του δικαιώματος της ελεύθερης διακίνησης εμπορευμάτων και ατόμων.

Η Επιτροπή δύναται να πιέσει τα κράτη μέλη να λάβουν όλα τα μέτρα που κρίνονται απαραίτητα προκειμένου να εξασφαλισθεί η ελευθερία αυτή, όπως εξάλλου συχνά έχει ήδη πράξει σε περιπτώσεις κατά τις οποίες ανάλογες διαφωνίες είχαν ως αποτέλεσμα να παρεμποδισθεί η ελευθερία της διακίνησης.

Η αντιστάθμιση των ζημιών που υφίστανται οι φορείς εκμετάλλευσης αποτελεί εντούτοις θέμα που εμπίπτει αποκλειστικά στην αρμοδιότητα των κρατών μελών. Ωστόσο για τις περιπτώσεις για τις οποίες οι κυβερνήσεις έχουν δημιουργήσει προγράμματα, η Επιτροπή έχει κατ'επανάληψη τονίσει ότι τα κράτη μέλη θα πρέπει να αναλαμβάνουν δράση τάχιστα προκειμένου να εξασφαλίζεται η δίχως καθυστερήσεις αποζημίωση των φορέων εκμετάλλευσης.

Η Επιτροπή δεν έχει μέχρι στιγμής λάβει οιαδήποτε πρόταση εκ μέρους της IRU (Διεθνής Ένωση Οδικών Μεταφορών) για το θέμα αυτό. Εντούτοις, η Επιτροπή κατανοεί ότι ο οργανισμός αυτός παρενέβη επίσης με στόχο τον τερματισμό του κλεισίματος των δρόμων και να επιτύχει αντισταθμιστικά οφέλη για τις εταιρείες που είναι μέλη του.

Προσφάτως, η Επιτροπή επέστησε την προσοχή του γάλλου υπουργού μεταφορών στο γεγονός ότι έχει λάβει μεγάλο αριθμό παραπόνων και ότι αυτό θέτει υπό αμφισβήτηση την αποτελεσματικότητα των ισχυουσών ρυθμίσεων για τις αντισταθμίσεις. Η Επιτροπή έχει, ως εκ τούτου, ζητήσει από τις γαλλικές αρχές να συντάξουν επειγόντως έκθεση για όλες τις διεκδικήσεις αντιστάθμισης που έχουν υποβληθεί, περιλαμβάνοντας και λεπτομέρειες για τον αριθμό των διεκδικήσεων που έχουν διατυπωθεί, το στάδιο διεκπεραίωσής τους και τις περιπτώσεις για τις οποίες έχει ήδη καταβληθεί αντιστάθμιση. Μέχρι σήμερα δεν έχει ληφθεί οιαδήποτε απάντηση.
ΓΡΑΠΤΗ ΕΡΩΤΗΣΗ E-1360/97 υποβολή: Maren Gόnther (PPE) προς την Επιτροπή (21 Απριλίου 1997)

Θέμα: Ανεπάρκειες κατά την εκτέλεση του προγράμματος Erasmus

Σύμφωνα με πληροφορίες που μου ανέφεραν προσωπικά σπουδαστές που συμμετέχουν στο πρόγραμμα Erasmus η εκτέλεση του προγράμματος στις χώρες προορισμού συχνά δεν είναι ικανοποιητική. Υπάρχουν ανεπάρκειες όσον αφορά την παρακολούθηση του προγράμματος (σε ορισμένες περιπτώσεις δεν υπάρχει επί τόπου αρμόδιος για το πρόγραμμα Erasmus), πολλοί σπουδαστές μάλιστα διακόπτουν πρόωρα τις σπουδές που πραγματοποιούν στο πλαίσιο του Erasmus λόγω προβλημάτων που συνδέονται με την ανυπαρξία ευελιξίας όσον αφορά την επιλογή του κλάδου σπουδών ή την αναγνώριση των σπουδών στα πανεπιστήμια προέλευσης των φοιτητών.

Προτίθεται η Επιτροπή να θεσπίσει κανόνες, προκειμένου να εξαλειφθούν τέτοιες και άλλες ανεπάρκειες; Η Επιτροπή ελέγχει την εκτέλεση των προγραμμάτων;

Απάντηση της κας Cresson εξ ονόματος της Επιτροπής (6 Ιουνίου 1997)

Η Επιτροπή θεωρεί ότι κάποιες από τις δυσκολίες που αντιμετωπίζουν οι σπουδαστές Erasmus στις χώρες υποδοχής, οφείλονται κυρίως στην έλλειψη κατάλληλης πληροφόρησης των σπουδαστών και των διδασκόντων για τις διαφορές οργάνωσης της τριτοβάθμιας εκπαίδευσης (περιεχόμενο, εξετάσεις, κ.λπ.) στα διάφορα κράτη μέλη.

Η νέα φάση του Erasmus στο πλαίσιο του προγράμματος Σωκράτης και συγκεκριμένα η ανάληψη υποχρέωσης από το Σεπτέμβριο του 1997 προς υλοποίηση της κινητικότητας, από τις κεντρικές αρχές των πανεπιστημίων(«θεσμικές συμβάσεις»), θα επιτρέψει στην Επιτροπή να επέμβει σε περίπτωση αθέτησης των συμφωνιών που συνάπτονται μεταξύ των πανεπιστημίων τα οποία επωφελούνται από τα κοινοτικά κεφάλαια, για να διοργανώσουν την κινητικότητα των σπουδαστών.

Εξάλλου, η άρση των διαφόρων εμποδίων για την κινητικότητα των σπουδαστών αποτελεί το αντικείμενο μιας συζήτησης που έχει ξεκινήσει σε ευρωπαϊκό επίπεδο επ' ευκαιρία του πράσινου βιβλίου της Επιτροπής. ((Εκπαίδευση, κατάρτιση, έρευνα; τα εμπόδια στη διακρατική κινητικότητα - πράσινο βιβλίο COM(96) 462 τελικό. )) Η Επιτροπή σκοπεύει να δώσει συγκεκριμένη συνέχεια σ' αυτή τη συζήτηση, αναπτύσσοντας πρωτοβουλίες, μέσα στα όρια της κοινοτικής αρμοδιότητας.

Πρέπει εν τούτοις να τονιστεί ότι, σύμφωνα με τις πληροφορίες τις οποίες έχει στη διάθεσή της η Επιτροπή, ο αριθμός των σπουδαστών οι οποίοι αναγκάστηκαν να διακόψουν τις σπουδές τους λόγω έλλειψης επιβλέποντος διδακτικού προσωπικού ή λόγω έλλειψης «ευελιξίας» των παραδόσεων, είναι αμελητέος, σε σύγκριση με τους 400.000 σπουδαστές Erasmus οι οποίοι μπόρεσαν έως σήμερα να επωφεληθούν από την οργανωμένη κινητικότητα.
ΓΡΑΠΤΗ ΕΡΩΤΗΣΗ E-1772/97 υποβολή: Παναγιώτης Λαμπρίας (PPE) προς την Επιτροπή (27 Μαΐου 1997)

Θέμα: Περικοπή της κοινοτικής χρηματοδότησης του Euro Film News

Το Euro Film News, το μόνο ευρωπαϊκό οπτικοακουστικό υποπρόγραμμα που διαχειρίσθηκε μέχρι τώρα η Ελλάδα, είχε μία καρποφόρα και επιτυχή πορεία από τον Μάιο του 1995. Σήμερα κινδυνεύει να σταματήσει η έκδοσή του λόγω περικοπής της κοινοτικής χρηματοδότησης.

Ερωτάται η Επιτροπή αν προτίθεται να το περιλάβει στις χρηματοδοτούμενες δραστηριότητες του προγράμματος MEDIA ΙΙ για να εξασφαλίσει τη συνέχιση της παρουσίας εκπροσώπων των μικρών χωρών της Ένωσης στον κινηματογραφικό χώρο, που θεωρείται από όλους αναγκαία.

Απάντηση του κ. Oreja εξ ονόματος της Επιτροπής (8 Ιουλίου 1997)

Το Euro Film News κυκλοφορεί με τη μορφή ενημερωτικού δελτίου (newsletter) και δελτίου (bulletin) με δύο αντικειμενικούς στόχους. Πρώτον, συγκεντρώνει και συλλέγει άρθρα (από τον ημερήσιο τύπο και τα εξειδικευμένα περιοδικά) που ασχολούνται με τις οπτικοακουστικές βιομηχανίες των χωρών με μικρή ικανότητα οπτικοακουστικής παραγωγής. Δεύτερον, αναμεταδίδει τις πληροφορίες αυτές στον τύπο τονίζοντας το ρόλο των οπτικοακουστικών βιομηχανιών των χωρών με μικρή ικανότητα οπτικοακουστικής παραγωγής.

Το Euro Film News δημιουργήθηκε στο πλαίσιο του MEDIA I (1991-1995) με την οικονομική υποστήριξη της ελληνικής κυβέρνησης, αφενός, και του SCALE, μιας από τις 19 δομές του προγράμματος, αφετέρου.

Σύμφωνα με τους στόχους των δύο αποφάσεων του Συμβουλίου σχετικά με τη συνέχιση του προγράμματος (1996-2000) ((απόφαση 95/563/ΕΚ της 10.7.1995 - Media II - ανάπτυξη και διανομή - και απόφαση 95/564/ΕΚ της 22.12.1995 - Media II - κατάρτιση - ΕΕ L 321 της 30.12.1995 )) το MEDIA II επικεντρώθηκε σε τρεις άξονες προτεραιότητας: την κατάρτιση των επαγγελματιών του τομέα, την ανάπτυξη οπτικοακουστικών και κινηματογραφικών έργων καθώς και τη διανομή τους.

Άμεσο αποτέλεσμα της συγκεντρωτικής αυτής τάσης ήταν η παύση των δραστηριοτήτων των 19 δομών του MEDIA (συμπεριλαμβανομένου του SCALE) και η εφαρμογή νέων κατάλληλα προσαρμοσμένων μέτρων διαχείρισης τα οποία δυστυχώς δεν προβλέπουν τη χορήγηση οικονομικής χρηματοδότησης σε δημοσιεύσεις τύπου, έστω και εάν είναι τόσο εξειδικευμένες όπως το Euro Film News.